འཇིགས་བྲལ་རྣམ་དཔྱོད་རྟ་བདུན་འཁོར་ལོའི་འགྲོས།།མཐའ་མེད་ཤེས་བྱའི་དབྱིངས་སུ་རྩེན་དང་ལྷན།།ཐེག་མཆོག་ཆོས་ཚུལ་འདབ་སྟོང་ཅིག་ཅར་དུ།།འཛུམ་ཕྲེང་སྟོན་པའི་བྱེད་པོ་དེང་འདིར་དྲན།།གནམ་འདེགས་ཀ་བར་སྙེམས་པའི་བྱ་ཁྱུང་བྲག།འཇིགས་མེད་ཁྱེད་ཀྱི་སྤོབས་པའི་མངའ་ཐང་སྟེ།།བྱང་དུ་འབབ་པའི་དགུ་འདུས་གཙང་པོ་ཡང་།།ཁྱེད་ཀྱི་མཚན་སྙན་འཁུར་བའི་བང་ཆེན་ཉིད།།ཆོས་སྲིད་བྱུང་རབས་མེ་ལོང་གསལ་ཅིང་འཚེར།།གཞུང་གི་བཤད་པ་ཚད་ལྡན་ཁུངས་ལ་བཅོལ།།སེམས་ཁམས་རིག་པའི་ལྗོན་པ་བླ་ན་འཕགས།།དཀར་ཆག་རིག་པའང་དཀར་ཆ་གཞན་ལས་ལྷག།འགྱུར་བའི་རྩོམ་ལ་རིན་ཆེན་བཟང་པོ་བཞིན།།སྙན་ངག་རྩོམ་ལ་དགེ་དབང་གཉིས་པ་བཞིན།།ཕར་ཕྱིན་གྲངས་ཀྱིས་མཛེས་པའི་པུ་སྟི་ཀ།གསེར་འོད་འབར་བའི་གྲོགས་སུ་འདི་ན་བལྟམས།།མུ་ཏིག་ཕྱེ་མ་སྤུངས་འདྲའི་གངས་རིའི་ལྷུན།།ཟླ་བའི་འོད་ཀྱིས་ཆེས་ཆེར་དཀར་བ་བཞིན།།ཁྱེད་ཀྱི་ལེགས་རྩོམ་ནོར་བུ་གཟི་འབར་འདིས།།གང་གི་བཞིན་རས་སྔར་ལས་གསལ་བར་བྱས།།འདི་ནི་ཁྱེད་ཀྱི་རྣམ་ཐར་དམར་པོ་སྟེ།།འུད་སྒྲོག་ཚིག་ཕྲེང་ཟུར་དུ་སྒྲིག་དགོས་མེད།།འདི་ནི་ཁྱེད་ཀྱི་ཤུལ་བཞག་ནོར་བུ་སྟེ།།ས་རྡོས་བརྩིགས་པའི་ཁང་སྟོང་དེ་མ་ཡིན།།ལེགས་བཤད་རོ་མངར་བཅུད་ཀྱིས་མ་བཏང་བའི།།འབྲས་བཟང་ཁུར་གྱིས་དུད་པའི་དཔག་བསམ་ཤིང་།།སྐལ་བཟང་ཁྲི་ཕྲག་འབུམ་གྱི་ཉེར་མཚོའི་གཞིར།།གྲུབ་པའི་སྤྲིངས་ཡིག་ཕྱོགས་ཀྱི་འཁོར་ལོར་ཁྱབ།།